Tko ne voli djelotvornost?
Ja volim.
Djelotvornost znači više za manje.
Više kilometara za litru benzina, više svjetla po wattu,
više riječi u minuti.
Više za manje je sljedeći veliki korak
prema nečemu ni iz čega.
Algoritmi, hrpa podataka i oblak nam daju više za manje.
Klizimo li lako prema utopiji
ili noćnoj mori nadgledanja?
Ne znam.
Mene zanima sadašnjost.
I želim vam pokazati
kako nam prošlost može pomoći razumjeti sadašnjost.
Ništa bolje ne sumira
obećanje i opasnost djelotvornosti
kao jedan običan krumpir.
Krumpir potječe s Anda
i od drevnih Inka je stigao do Europe.
Krumpir je vrhunsko djelo balansirane ishrane.
A imao je i neke vrlo moćne prijatelje.
Pruski kralj Fridrik II Veliki
bio je prvi entuzijast.
Vjerovao je da krumpir može pomoći
povećati populaciju zdravih Prusa.
A što je više zdravih Prusa,
to je više zdravih pruskih vojnika.
Neki od tih zdravih pruskih vojnika
su uhvatili francuskog vojnog ljekarnika po imenu Parmentier.
Parmentier je isprva bio zaprepašten
krumpirovim doručkom, ručkom i večerom
koji su služeni ratnim zarobljenicima,
ali je, s vremenom, počeo uživati u jelu.
Mislio je da ga čine zdravijom osobom.
Pa je nakon puštanja na slobodu
uzeo u zadatak da krumpir proširi Francuskom.
I on je imao neke moćne prijatelje.
Benjamin Franklin ga je savjetovao da održi gozbu
na kojoj će svako jelo sadržavati krumpir.
A Franklin je bio počasni gost.
Čak su uvjerili francuskog kralja i kraljicu
da odjenu krumpire,
oprostite, cvjetove krumpira.
(Smijeh)
Kralj je nosio cvijet krumpira za reverom,
a kraljica ga je umetnula u kosu.
To je bila zaista odlična promotivna ideja.
Ali, postojao je i problem.
Krumpir je bio predjelotvoran za Europu.
U Irskoj se činio kao čudo.
Krumpir se širio, populacija je rasla.
Ali, postojao je i nepoznati rizik.
Irski su krumpiri bili genetski identični.
Bili su od vrlo djelotvorne sorte, imenom Lumper.
Problem s Lumperom
je bila bolest medljika iz Južne Amerike
koja, ako bi zarazila jedan krumpir,
zarazila bi sve.
Britansko izrabljivanje i ćudljivost su imali svoju ulogu,
ali je ta monokultura uzrokovala
smrt milijun ljudi,
a još dva su bila prisiljena iseliti.
Biljka koja je trebala iskorijeniti glad
bila je uzrok jedne od najgorih ikad.
Problem djelotvornosti danas
je manje drastičan, a više kroničan.
Čak mogu produžiti zlo
koje su namjeravali riješiti.
Uzmite elektroničke medicinske zapise.
Činili su se kao odgovor na problem ružnih liječničkih rukopisa,
uz dodatnu pogodnost
puno kvalitetnijih podataka za liječenje pacijenata.
Umjesto toga, u praksi, to je značilo
puno više elektroničkog izvještavanja
pa se liječnici sada bune da imaju manje
umjesto više vremena za posvećivanje pažnje pacijentima.
Opsjednutost djelotvornošću može nas učiniti manje djelotvornima.
Djelotvornost ponekad uzvraća lažnim pozitivnim rezultatima.
Bolnice imaju stotine uređaja koji bilježe alarme.
Koji se prečesto uključuju.
Potrebno je vrijeme da ih se isključi,
a to vrijeme povećava umor, stres i, još jednom,
zanemarivanje problema stvarnih pacijenata.
Postoje i lažni pozitivni podaci u prepoznavanju uzoraka.
Školski autobus, gledan iz pogrešnog ugla
može izgledati kao vreća za udaranje.
Pa se gubi dragocjeno vrijeme
kako bi se odstranile pogrešne identifikacije.
I lažni negativni podaci su također problem.
Algoritmi mogu puno naučiti, i to vrlo brzo.
Ali nam mogu govoriti samo o prošlosti.
Pa mnogi budući klasici književnosti, kao "Moby Dick", dobiju lošu ocjenu,
ili ih mnogi izdavači odbiju,
poput knjiga iz serijala "Harry Potter".
Može biti rasipnički pokušavati izbjeći otpad.
Djelotvornost je također zamka kad je kopira opozicija.
Uzmimo kasno 19. stoljeće.
Francuski topovi od 75 milimetara
bili su remek-djelo smrtonosnog dizajna.
Mogli su ispaljivati tane svake četiri sekunde.
To nije bilo tako neobično.
Ono po čemu su bili sjajni je povratni mehanizam,
koji se mogao vratiti u potpuno istu poziciju
bez potrebe za ponovnim ciljanjem.
Zbog toga je značajno porasla učestalost ispaljivanja.
To se činilo kao način da Francuska
pobijedi Njemačku u sljedećem sukobu.
Ali, predvidivo, Nijemci su radili
na nečem vrlo sličnom.
Pa kad je izbio Prvi svjetski rat,
rezultat je bio rovovski rat
koji je trajao dulje nego je itko očekivao.
Tehnologija koja je oblikovana da skrati rat, zapravo ga je produljila.
Najveći trošak mogu biti propuštene prilike.
Ekonomska platforma koja povezuje kupce i prodavače
može biti odlično ulaganje,
a vidjeli smo tako nešto zadnjih nekoliko tjedana.
Poduzeća koja i dalje gube stotine milijuna dolara
možda stvaraju milijardere izlaskom na burzu.
No, zaista značajni izumi
su oni u fizici i kemiji.
Oni predstavljaju veći rizik.
Možda stvaraju gubitke jer im oprema predstavlja problem.
Puno je teže fizikalne ili kemijske izume proizvesti u velikim količinama
nego one softverske.
Sjetite se baterija.
Litij-ionske baterije u prijenosnim uređajima i električnim vozilima
se temelje na načelu starom 30 godina.
Koliko baterija u pametnim telefonima
će danas trajati cijeli dan jednim punjenjem?
Da, hardver je problem.
Trebalo je 20 godina da patent
Chestera Carlsona iz 1938.,
o načelima suhog fotokopiranja
1959. postane stroj za fotokopiranje Xerox 914.
Malo, hrabro poduzeće Haloid iz Rochestera u državi New York
je moralo proći kroz ono što većina poduzeća ne bi nikad podnijela.
Događale su se greška za greškom,
a poseban problem je bila vatra.
Zapravo, kad je 914 bio predstavljen,
u njega je bio ugrađen uređaj koji su nazvali eliminator gorenja,
što je zapravo bio mali, ugrađeni uređaj za gašenje požara.
Moj odgovor na sva ta pitanja je: nadahnuta nedjelotvornost.
Podaci i mjerenja su nužni, ali nisu dovoljni.
Ostavimo prostor za ljudsku intuiciju i ljudske vještine.
Sedam je stajališta nadahnute nedjelotvornosti.
Prvo, koristite put s pogledom, prihvatite slučajna otkrića.
Pogrešno skretanje može biti produktivno.
Kada sam jednom proučavao istočnu obalu Mississippija,
krenuo sam u pogrešnom smjeru.
Prilazio sam mostu s naplatom koji je prelazio preko rijeke,
a čovjek u naplatnoj kućici je rekao da se ne mogu vratiti.
Platio sam svojih 50 centi -- tada je to stajalo toliko --
i našao sam se u Muscatineu, Iowi.
Jedva da sam i čuo za Muscatine,
ali se pokazao kao očaravajuće mjesto.
Muscatine je imao jedno od najvećih svjetskih nalazišta dagnji.
Prije sto godina trećina sve svjetske dugmadi
se proizvodila u Muscatineu.
1,5 milijardi godišnje.
Sada su zatvorene i posljednje tvornice,
ali još postoji muzej industrije biserne dugmadi
koji je jedan od najčudnijih na svijetu.
A dugmad je samo početak!
Ovo je kuća u Muscatineu
u kojoj je boravio budući kineski predsjednik 1986.
kao član poljoprivrednog izaslanstva.
Sada je to kuća Sino-SAD prijateljstva
i mjesto je hodočašća za kineske turiste.
Mogao sam to i predvidjeti!
(Smijeh)
Drugo, ustanite s trosjeda.
Ponekad je djelotvornije
učiniti stvari na teži način.
Uzmite internet stvari.
Prekrasno je upravljati svjetlima,
postaviti termostat ili očistiti sobu,
a da se niste makli sa stolca.
No, medicinska istraživanja pokazuju
da je vrpoljenje, ustajanje, hodanje naokolo
jedna od najboljih stvari koju možete učiniti za svoje srce.
Dobro je i za srce i za struk.
Treće, učite na greškama.
Velike stvari mogu biti stvorene
maštovitim razvojem događaja.
Tad Leski, arhitekt Metropolitan opere
u Lincolnovom centru
je radio skicu kad mu je nešto bijele tinte palo na crtež.
Neki bi ljudi odmah to bacili u smeće.
Leskija je to nadahnulo da stvori zvjezdani luster
koji je vjerojatno najistaknutiji svoje vrste u 20-om stoljeću.
Četvrto, ponekad pokušajte na teži način.
Može biti djelotvornije kad nam nije lako.
Psiholozi to nazivaju poželjna teškoća.
Detaljne bilješke pomoću računala
se mogu činiti najboljim načinom za bilježenje onog što predavač govori,
kako bismo više toga zabilježili.
Ipak, istraživanja su pokazala da, kada moramo skraćivati,
kada moramo sažeti što govornik govori,
kad bilježimo olovkom na papiru,
mi obrađujemo informacije.
Mi ih činimo svojima
i učimo puno aktivnije
nego kad samo doslovno prenosimo
što je rečeno.
Peto, steknite sigurnost pomoću različitosti.
Monokultura može biti smrtonosna.
Sjećate se krumpira?
Bio je djelotvoran dok više nije bio.
Različitost je primjenjiva i na organizacije.
Softver nam može reći što je u prošlosti ljude u organizacijama učinilo uspješnima.
Ponekad je koristan i u provjeri radnika.
Ali, zapamtite, okolina se neprestano mijenja,
a softver, softver za provjeru, nema načina reći,
a ni mi nemamo načina reći,
tko će biti koristan u budućnosti.
Zato trebamo upotpuniti ono što nam govori algoritam
uz pomoć intuicije i traženjem ljudi
različitog iskustva i različitih pogleda.
Šesto, ostvarite sigurnost pomoću zalihosti i ljudskih vještina.
Zbog čega su se srušila dva 737 Max zrakoplova?
Još uvijek ne znamo potpunu priču,
ali znamo kako spriječiti tragedije u budućnosti.
Potrebni su nam višestruki nezavisni sustavi.
Ako jedan zakaže, drugi ga mogu nadomjestiti.
Trebamo i vješte rukovatelje koji će doći i spasiti stvar,
a to znači stalni trening.
Sedmo, budite racionalno ekstravagantni.
Thomas Edison je bio preteča filmske industrije
kao i tehnologije snimanja kamerom.
Nitko nije toliko učinio za djelotvornost kao Thomas Edison.
Ali njegovo rezanje troškova ga je upropastilo.
Njegov menadžer je zaposlio tzv. inženjera djelotvornosti
koji ga je savjetovao da uštedi novac
koristeći stare snimke koje je snimio
i snimajući s manje ponavljanja scena.
Edison je bio genijalac,
ali nije razumio nova pravila igranih filmova
i činjenicu da je greška postala cijena uspjeha.
S druge strane, neki veliki redatelji, kao Erich Von Stroheim,
mislili su drugačije.
Bili su vrhunski dramatičari,
a Stroheim je bio i pamtljiv glumac.
Ali nisu mogli živjeti od novca koji su zarađivali.
To nije bilo održivo.
Irving Thalberg, bivši tajnik i intuitivni genijalac,
je bio taj koji je ostvario racionalnu neumjerenost.
Najprije je u Universalu, a zatim i MGM-u,
postao idealni hollywoodski producent.
Da završim, da bismo bili potpuno djelotvorni,
potrebna nam je optimalna nedjelotvornost.
Najkraći put je ponekad zavojit
umjesto ravan.
Charles Darwin je to razumio.
Kad se suočio s teškim problemima,
iza svoje kuće je sagradio
pješčanu, kružnu stazu.
Produktivan način može biti fizički poput Darwinovog,
ili virtualan, ili neviđen odmak
od načina koji smo zamislili.
Prevelika djelotvornost može oslabiti samu sebe.
Djelić nadahnute nedjelotvornosti je može ojačati.
Ponekad je najbolji način da idemo dalje
pratiti krug.
Hvala vam.
(Pljesak)